
RAPORT
asupra proiectului de Lege pentru aprobarea Ordonanţei Guvernului nr.1/2010 privind modificarea termenului pentru înfiinţarea secţiilor de insolvenţă
                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru aprobarea Ordonanţei Guvernului nr.1/2010 privind modificarea termenului pentru înfiinţarea secţiilor de insolvenţă, trimis cu adresa nr. PL x 252 din 3 mai 2010, înregistrat cu nr. 31/401 din 5 mai 2010.
Senatul, în calitate de primă Cameră  sesizată, a adoptat proiectul de lege pentru aprobarea ordonanţei, ca urmare a depăşirii termenului de adoptare, potrivit art. 115 alin. (5) din Constituţia României, republicată, în şedinţa din data de 26 aprilie 2010.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 
Comisia pentru politică economică, reformă şi privatizare a transmis aviz favorabil cu adresa nr. 21/149 din 26 mai 2010.
Consiliul Legislativ a transmis avizul favorabil cu adresa nr. 35 din 15 ianuarie 2010. 
Proiectul de lege supus dezbaterii are ca obiect de reglementare  înfiinţarea în termen de un an de la intrarea în vigoare a Ordonanţei Guvernului nr. 1/2010 a secţiilor de insolvenţă prevăzute la art. 6 din Legea nr. 85/2006 privind procedura insolvenţei.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat şi avizul Consiliului Legislativ, în şedinţa din 26 mai  2010.
Din numărul total de 28 de  membri ai Comisiei juridice, de disciplină şi imunităţi au participat la şedinţă 15 deputaţi.
La dezbateri au participat, în calitate de invitaţi, doamna Rodica Constantinovici, secretar de stat în Ministerul Justiţiei, domnul Arin Stănescu, preşedintele Uniunii Naţionale a Practicienilor în Insolvenţă din România şi doamna Ioana Toma, director în Agenţia Naţională de Administrare Fiscală.
Cu ocazia dezbaterilor s-a constatat că prin modificările şi completările aduse Legii nr. 85/2006 prin proiectul de lege pentru modificarea şi completarea Legii nr. 85/2006 privind procedura insolvenţei (PLx 64/2010), procedurile prevăzute de Legea nr. 85/2006, cu excepţia recursului sunt de competenţa tribunalului sau, dacă este cazul, a tribunalului comercial, în a cărui circumscripţie îşi are sediul debitorul. Dacă în cadrul tribunalului sau tribunalului comercial a fost creată o secţie specială de insolvenţă, acesteia îi aparţine competenţa pentru derularea procedurilor prevăzute de lege. Având în vedere că prin proiectul de lege pentru modificarea şi completarea Legii nr. 85/2006 privind procedura insolvenţei PL x 64/2006 s-a renunţat la obligativitatea înfiinţării secţiilor de insolvenţă prezenta ordonanţă a rămas fără obiect.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor Legea de respingere a Ordonanţei Guvernului nr. 1/2010 privind modificarea termenului pentru înfiinţarea secţiilor de insolvenţă.
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                            SECRETAR,
        Daniel BUDA                                Gabriel ANDRONACHE
Consilier parlamentar
Paul Şerban

